钦定古今图书集成/明伦汇编/官常典/第334卷 > 元
## 钦定古今图书集成/明伦汇编/官常典/第334卷 > 元

元设御史台，置大夫、中丞，统诸侍御史之属。外诸道
设行御史，兼统诸道肃政廉访司。

按《元史百官志》：“御史台，秩从一品；大夫二员，从一品；
中丞二员，正二品；侍御史二员，从二品；治书侍御史
二员，从二品。掌纠察百官善恶，政治得失。至元五年，
始立台建官，设官七员，大夫从二品；中丞从三品；侍
御史从五品；治书侍御史，从六品；典事从七品；检法
二员，狱丞一员。七年，改典事为都事。十九年，罢检法”
狱丞。二十一年，升大夫为从一品，中丞为正三品，侍
御史为正五品，治书为正六品。二十七年，大夫以下
品从，各陞一等，始置经历一员。大德十一年，升中丞
为正二品，侍御史为从二品，治书侍御史为正三品。
皇庆元年，增中丞为三员，二年减一员。至治二年，大
夫一员。后定置御史大夫二员、中丞二员，侍御史二
员，治书侍御史二员，品秩如上；经历一员，从五品；都
事二员，正七品；照磨一员，正八品；承发管勾兼狱丞
一员，正八品；架阁库管勾兼承发一员，正九品；掾史
一十五人，译史四人，知印二人，通事二人，宣使十人，
台医二人，蒙古书写二人，典吏六人，库子二人。其属
有二：

殿中司。殿中侍御史二员，正四品。至元五年始置，秩
正七品，后陞正四品。凡大朝会，百官班序，其失仪失
列则纠罚之。在京百官到任，假告事故，出三日不报
者，则纠举之。大臣入内奏事，则随以入。凡不与闻之
人，则纠避之。知班四人，通事、译史各一人。

察院，秩正七品，监察御史三十二员，司耳目之寄，任
刺举之事。至元五年，始置御史十一员，悉以汉人为
之。八年，增置六员。十九年，增置一十六员，始参用蒙
古人为之。至元二十二年，参用南儒二人，书吏三十
二人。

江南诸道行御史台，设官品秩同内台。至元十四年，
始置江南行御史台于扬州，寻徙杭州，又徙江州。二
十三年，迁于建康，以监临东南诸省，统制各道宪司，
而总诸内台。初置大夫、中丞、侍御史、治书侍御史各
一员，统淮东、淮西、淮北、浙东、浙西、江东、江西、湖南八
道提刑按察司。十五年，增江南、湖北、岭南、广西、福建、
广东三道。二十三年，以淮东、淮西、山南三道拨隶内
台。三十年，增海北、海南一道。大德元年，定为“江南诸道行御史台”，设官九员，以监江、浙、江西、湖广三省，统
江东、江西、浙东、浙西、湖南、湖北、广东、广西、福建、海南
十道。大夫一员，中丞二员，侍御史二员，治书侍御史
二员，经历一员，都事二员，照磨一员，架阁库管勾一
员，承发管勾兼狱丞一员，令史一十六人，译史四人，
回回掾史、通事、知印各二人，宣使十人，典吏、库子、台
医各有差。

察院，品秩如内察院。至元十四年，置监察御史十员。
二十三年，增蒙古御史十四员，书吏十四人，又增汉
人御史四员，书吏四人。后定置御史二十八员，书吏
二十八人。

陕西诸道行御史台，设官品秩同内台。至元二十七
年，始置云南诸路行御史台，官止四员。大德元年，移
云南行台于京兆，为陕西行台，而云南改立廉访司。
延祐元年罢。二年复立，统汉中、陇北、四川、云南四道。
定置大夫一员、御史中丞二员、侍御史二员、治书侍
御史二员、经历一员、都事二员、照磨一员、架阁库管
勾一员，承发司管勾兼狱丞一员，掾史一十二人，蒙
古必阇赤二人，回回掾史一人，通事二人，知印一人，
宣使十人，典吏五人，库子二人。

察院，品秩同内察院。监察御史二十员，书吏二十人。
肃政廉访司。国初，立提刑按察司四道：曰山东东西
道，曰河东陕西道，曰山北东西道，曰河北河南道。至
元六年，以提刑按察司兼劝农事。八年，置河东山西
道，陕西四川道。十二年，分置燕南河北道。十三年，以
省并衙门，罢按察司。十四年，复置，增立八道：曰江北
“淮东道，曰淮西江北道，曰山南江北道，曰浙东海右
道，曰江南浙西道，曰江东建康道，曰江西湖东道，曰
岭北湖南道。”十五年，复增三道：曰江南湖北道，曰岭
南广西道，曰福建广东道。十九年，增西蜀四川道。二
十年，增海北广东道，改福建广东道曰福建闽海道，
以云南七路置云南道，以女直之地置海西辽东道。
二十三年，以淮东、淮西、山南三道，拨隶内台。二十四
年，增河西陇右道。是年，罢云南道。二十五年，罢海西、
辽东。二十七年，以云南按察司所治，立云南行御史
台。二十八年，改按察司曰“肃政廉访司。”大德元年，徙
云南行台于陕西，复立云南道。三十年，增海北海南
道。其后遂定为二十二道，每道廉访使二员，正三品；
副使二员，正四品；佥事四员，两广、海南止二员，正五
品；经历一员，从七品；知事一员，正八品；照磨兼管勾
一员，正九品；书吏十六人，译史、通事各一人，奏差五
人，典吏二人。

内道八：隶御史台。山东东西道，济南路置司河东山
西道，冀宁路置司。燕南河北道，真定路置司。江北河
南道，汴梁路置司山南江北道，中兴路置司。淮西江
北道，庐州路置司。江北淮东道，扬州路置司山北辽
东道，大宁路置司。

江南十道：隶江南行台：“江东建康道，宁国路置司。江
西湖东道，龙兴路置司。江南浙西道，杭州路置司。浙
东海右道，婺州路置司。江南湖北道，武昌路置司。岭
北湖南道，天临路置司。岭南。广西道，静江府置司。海
北广东道，广州路置司。海北海南道，雷州路置司。福
建闽海道，福州路置司。”

陕西四道，隶陕西行台。“陕西汉中道，凤翔府置司。”“河
西陇北道，甘州路置司。”“西蜀四川道，成都路置司。云
南诸路道，中庆路置司。”

行御史台。至正十六年九月二十八日，命太尉纳麟
为江南诸道行御史台御史大夫，以次官员，各依等
第选用。是日，御史台奉旨移置行台于绍兴。十二月，
合台官属，开台署事。是年，置河南廉访司于沂州。至
正十八年，御史台奏准“江西湖东道肃政廉访司权
于建宁路开司署事。”二十二年九月，权置山北廉访
司于惠州。二十三年六月，济南路复置肃政廉访司。
二十五年闰十月，御史大夫完者帖木儿奏：“江南诸
道行御史台衙门，尝奉旨于绍兴路开设，近因道梗。
湖南、湖北、广东、广西、海北、江西、福建等处，凡有文书，
北至南台，风信不便，径申内台，未委事情虚实。宜于
福建置分台，给降印信，俾湖南、湖北、广东、广西、海北、
江西、福建各道文书，由分台以达内台，于事体为便。”
有旨从之。十一月，仍置河东廉访司于冀宁。

### 世祖至元二年春二月甲子以同知东平路宣慰使宝合丁为平章政事山东廉访使

按：《元史世祖本纪》云云。

至元五年，始立御史台，以右丞相塔察儿为御史大
夫，谕以直言无隐。又敕“中书省、枢密院，有事与御史
台官司奏。”

按《元史世祖本纪》，至元五年秋七月癸丑，立御史台，
以右丞相塔察儿为御史大夫，诏谕之曰：“台官职在
直言，朕或有未当，其极言无隐，毋惮他人，朕当尔主。”
仍以诏谕天下。冬十月己卯，敕中书省枢密院，凡有
事与御史台官司奏按《张雄飞传》：雄飞与江孝卿同召见，帝曰：“今任职者多非材，政事废弛，譬之大厦
将倾，非良工不能扶，卿辈能任此乎？”孝卿谢不敢当。
帝顾雄飞，雄飞对曰：“古有御史台，为天子耳目，凡政
事得失，民间疾苦，皆得言。百官奸邪贪秽不职者，即
纠劾之。如此，则纪纲举，天下治矣。”帝曰：“善。”乃立御史
台。

至元七年夏四月，改御史台典事为都事。十月戊辰
朔，敕两省“以己奏事报御史台。”冬十二月壬寅，升御
史大夫，秩正二品。

按：《元史世祖本纪》云云。

至元八年，定“御史任满陞除之例。”

按《元史世祖本纪》不载。按《选举志》：“八年定监察御
史任满在职无异政，元系七品以下者例加一等，六
品以上者陞擢。其有不顾权势，弹劾非违，及利国便
民者，别议陞除，或有不称者，斟酌铨注。”

至元十五年秋七月甲申，“行御史台增设监察御史
四员。”

按：《元史世祖本纪》云云。

至元十六年，以行中书省检核行御史台文案，始命
蒙古人为御史。

按《元史世祖本纪》：十六年春二月甲申，平章阿里伯
乞行中书省检核行御史台文案，且请行台呈行省，
比御史台呈中书省例。从之。乙未，玉速帖木儿言，“行
台文卷令行省检核，于事不便。”诏改之，其运司文卷，
听御史台检核。

至元十八年春三月辛酉，立“登闻鼓院，许有冤者挝
鼓以闻。”

按：《元史世祖本纪》云云。

至元十九年，敕“言官纠举官吏赃罪”，以蒙古御史十
六员，与汉人相参巡历。

按《元史世祖本纪》：“十九年秋九月壬戌，敕官吏受贿
及仓库官侵盗，台察官知而不纠者，验其轻重罪之。
中外官吏赃罪，轻者杖决，重者处死。言官缄默，与受
赃者一体论罪。仍诏谕天下。”冬十二月癸卯，御史中
丞崔彧言：“台臣于国家政事得失，生民休戚，百官邪
正，虽王公将相亦宜纠察。近唯御史有言，臣以为台
官皆当建言，庶于国家有补。选用台察官，若由中书，
必有偏徇之弊。御史宜从本台选择，初用汉人十六
员，今用蒙古人十六员，相参巡历为宜。”从之。

至元二十二年，议罢行御史台。

按《元史世祖本纪》：二十二年“春正月乙未，中书省臣
请以御史大夫玉速帖木儿为左丞相，中书撒里蛮
为御史大夫，罢行御史台，以其所属按察司隶御史
台。行御史台大夫拨鲁罕为中书省平章政事。帝曰：
‘玉速帖木儿朕当思之，拨鲁罕宽缓不可’。安童对曰：
‘阿必赤合何如’？帝曰：‘此事朕自处之，罢行御史台者，
当如所奏’。”二月辛酉，御史台臣言：“近中书奏罢行御
史台，改按察司为提刑转运司，俾兼钱谷，而纠弹之
职废矣。请令安童与老臣议。”从之。戊辰，车驾幸上都。
帝问省臣：“行御史台何故罢之？”安童曰：“江南盗贼屡
起，行御史台镇遏居多，臣以为不可罢。然与江浙行
中书省并在杭州，地甚远僻，徙之江州，居江、浙、湖南、
江西三省之中为便。”从之。冬，十一月，己巳朔，御史台
臣言：“御史台、按察司，以纠察百司为职，近钩校钱谷，
恐发其奸，私聚群不逞之徒，欲沮其事，愿陛下依旧
制谕之。”制曰：“可。”

至元二十三年，立“行御史台按察司巡行期限”，增行
台色目御史员数。

按《元史世祖本纪》：二十三年春二月丁未，用御史台
臣言，立按察司巡行郡县，法除使二员，留司副使以
下，每岁二月分莅按治，十月还司。三月己巳，御史台
臣言，“近奉旨，按察司参用南人，非臣等所知。宜令侍
御史、行御史台等程文海与行台官博采公洁知名
之士，具以名闻。”帝令赍诏以往。丙子，诏行御史台按
察司，以八月巡行郡县。夏四月甲辰，行御史台自杭
州徙建康，以山南、淮东、淮西三道按察司隶内台，增
置行台色目御史员数。秋七月癸巳，以铨定省院、台
部官。诏“谕中外御史台，御史大夫一员，中丞、侍御史、
治书侍御史并二员，行台御史同。”冬十月甲午，罢诸
道提刑按察司判官、行御史台监察御史，及按察司
官。

至元二十四年春正月辛卯，以淮东、淮西、山南三道
按察司隶行御史台。

按：《元史世祖本纪》云云。

至元二十五年，申饬御史台官。

按《元史世祖本纪》：“二十五年春二月壬午，谕省臣，以
御史台监察御史、提刑按察司多不举职，降诏申饬
之。”

至元二十七年，铨定御史台官品，仍以风宪之选归
之。

按《元史世祖本纪》，“二十七年春三月庚申，升御史台侍御史正四品，治书侍御史正五品，增蒙古经历一
员，从五品。诏风宪之选仍归御史台，为旧制。”

至元二十八年，诏“行御史台勿听行省节度。”

按《元史世祖本纪》：二十八年“春正月壬戌，尚书省臣
桑哥等以罪罢。二月癸酉，诏行御史台勿听行省节
度。壬午，以桑哥沮抑台纲，又棰监察御史，命御史大
夫月儿鲁辨之。癸未，复召御史台及中书、尚书两省
官辨论桑哥之罪。”

至元二十九年，中书省与御史台定赃罪，诏廉访司
巡行，劝课农桑，设云南廉访司。

按《元史世祖本纪》：“二十九年春三月丁未，中书省与
御史台共定赃罪十三等，枉法者五，不枉法者八，罪
入死者以闻。制曰：可。夏闰六月，诏廉访司巡行，劝课
农桑。秋七月辛巳，设云南廉访司。”

至元三十年。冬十一月丁巳，立“海北海南道肃政廉
访司”，治雷州。

按：《元史世祖本纪》云云。

至元三十一年，成宗即位，定“廉访司巡行期限及检
劾案牍、考课优劣之制”，诏御史大夫振台纲。

按《元史成宗本纪》：三十一年夏四月甲午，帝即皇帝
位。五月己巳，诏各处转运司官欺隐奸诈为人所讼
者，听廉访司即时追问，其案牍仍旧于岁终检之。壬
申，用崔彧言，肃政廉访司案牍勿令总管府检劾。六
月辛巳，御史台臣言，“廉访司官岁以五月分按所属，
次年正月还司。职官犯赃，敕授者听总司议，宣授者
上闻，其本司声迹不佳者代之，受赂者依旧例比诸
人加重。”帝曰：“其与中书同议。”秋，七月，壬子，诏御史大
夫月儿鲁振《台纲》。

### 成宗元贞二年命选汉人识达事体者为御史命行台钩校理问案牍增置御史员

按《元史成宗本纪》：元贞二年“春正月己丑，御史台臣
言，汉人为同僚者，尝为奸人捃摭其罪，由是不敢尽
言，请于近侍昔宝赤速古而赤中择人用之。帝曰：‘安
用此曹，其选汉人识达事体者为之’。”秋七月己丑，命
行台监察御史钩校随省理问所案牍。冬十二月癸
亥，增置御史二员。

### 大德元年中书省御史条陈台宪诸事

按《元史成宗本纪》：大德元年夏四月“丙申，中书省御
史台臣言，阿老瓦丁及崔彧条陈台宪诸事，臣等议，
乞依旧例，御史台不立选，其用人则于常调官选之，
惟监察御史首领官令御史台自选，各道廉访司必
择蒙古人为使，或阙，则以色目世臣子孙为之，其次
参以色目、汉人。又合剌赤、阿速各举监察御史非便，
亦宜止于常选择人。各省文案，行台差官检核，宿卫
近侍，奉特旨令台宪擢用者，必须明奏，然后任之。行
台御史秩满而有效绩者，或迁内台，或呈中书省迁
调。廉访司亦如之。其不称职者，省台择人代之。未历
有司者，授以牧民之职，经省台同选者，听御史台自
调。中书省或用台察之人，亦宜与御史台同议。各官
府宪司官毋得辄入体察。今拟除转运盐引外，其馀
官府悉依旧例。”制曰：“可。”

大德二年，申宪司“举核劝课诸令。”罢云南御史台，置
廉访司。

按《元史成宗本纪》：二年春二月辛丑，御史台臣言，“诸
转运司案牍，例以岁终检覆，金谷事繁，稽照难尽，奸
伪无从知之。其未终者宜听宪司于明年检覆。”从之。
二月乙酉，诏廉访司作成人才，以备选举。诏诸郡凡
民播种怠惰及有司劝课不至者，命各道廉访司治
之。冬十月戊寅，令御史台检劾枢密院案牍。十一月
庚寅，罢云南御史台署肃政廉访司。十二月辛巳，命
廉访司岁举廉干者一人。

大德六年，从省臣请，御史台廉访司“除水旱灾伤体
覆，馀依旧例体察。”

按《元史成宗本纪》：“六年春正月乙卯，中书省臣言，御
史台廉访司体察体覆，前后不同，初立台时，止从体
察，后立按察司，事无大小，一皆体覆，由是宪司之事，
积不能行。请自今除水旱灾伤体覆，馀依旧例体察
为宜。”从之。

大德十一年，御史大夫塔思不花申奏台臣职守
按《元史武宗本纪》，十一年夏五月甲申，即皇帝位。六
月甲寅，御史大夫塔思不花言，“殿中司所职，中书而
下，奏事者必使随之以入，不在奏事之例者，听其引
退班朝。百官朝会失仪者，得纠劾，病故者必以告，请
如旧制。”又言：“旧制，内外风宪官有所弹劾，诸人勿预，
而近有受赃，为监察御史所劾者，狱具，夤缘奏请，托
言事以避其罪。臣等以为今后有罪者勿听至京，待
其对辨事竟，果有所言，方许奏陈。”皆从之。塔思不花
又言：“皇太子有旨，有司赃罪，不须刑部定议，受敕者
从廉访司处决。台省遣人检核廉访司文案，则私意
阻隔，非便。”平章阿沙不花因言：“此省、台同议之事，台
臣不宜独奏。”帝曰：“此御史台事，阿沙不花勿妄言，台臣言是也。如所奏行之